شجرة العيله المقدسه

شجرة العيله المقدسه او " شجرة العدرا " ، هى شجره قديمه فى المطريه فى القاهره فى مصر بيعتقد ناس انها شجره قعدت تحتها العيله المقدسه ( مريم و يوسف النجار و المسيح و هو لسه طفل ) اللى بيتقال انها راحت مصر. و بتقول القصه ان العيله دخلت المنطقه اللى فيها جنوب القاهره دلوقتى و عدت النيل لضفته الشرقيه و راحت على المطريه و عين شمس. و بيتقال ان فى الزمن ده كانت عين شمس بيسكنها عدد كبير من اليهود و ان كان ليهم معبد اسمه معبد اونايس. و بتقول القصه ان هناك فى المطريه قعدت العيله المقدسه تحت الشجره دى اللى بيسموها " شجرة مريم " ، و بيحكو ان المسيح طلع هناك عين مايه غسلت فيها امه العدرا هدومه فيها و دلقت من ماية الغسيل شويه على الارض فطلع فى الحته اللى جت فيها المايه نبات عطرى ريحته حلوه بيقولو انه نبات البلسم اللى بيستعملوه فى صنع الپارفانات.

و من ضمن القصص اللى بتتحكى ان عساكر فرانسويه فى جيش كليبر اللى ناب عن نابليون بونابرت فى قيادة قوات الحمله الفرنساويه بعد ما غلبو عسكر الترك فى عين شمس زارو الشجره و كتبو اساميهم على فروعها بسيوفهم و حرابهم فخفت عيون عدد منهم من الرمد بعد ما غسلو عيونهم بمية البير و غيرهم خفو من امراض تانيه و انهم سجلو شكرهم للرب على البركه اللى اخدوها من " شجرة مريم ".

اتبنت فى المطريه كنيسه بإسم العدرا مريم لسه مشهوره و بيزوروها الناس مصريين و خواجات عشان يتباركو بماية البير اللى بيقولو ان المسيح هو اللى طلعها بنفسه.

لكن بيتقال ان شجرة مريم الاصليه كبرت و ضعفت و وقعت و ماتت سنة 1656 و ان كهنه فرنسيسكان لمو الفروع و الأغصان. و ان الشجره الموجوده دلوقتى طلعت من جذور الشجره الاصليه و هى من سنة 1672. مصلحة الاثار المصريه بنت حوالين الشجره سور حديد بإعتبارها مزار سياحى.

 شوف 
رحلة العيله المقدسه لمصر

تصنيف:آثار القاهرة
تصنيف:معالم القاهرة
تصنيف:معالم مصر القبطية
تصنيف:اثار قبطيه